CELEX: C2004/228/67
Language: et
Date: 2004-09-11 00:00:00
Title: Kohtuasi C-318/04: Euroopa Parlamendi 27. juuli 2004 hagi Euroopa Ühenduste Komisjoni vastu

11.9.2004   
            
            
               ET
            
            
               Euroopa Liidu Teataja
            
            
               C 228/32
            
         Euroopa Parlamendi 27. juuli 2004 hagi Euroopa Ühenduste Komisjoni vastu
   (Kohtuasi C-318/04)
   (2004/C 228/67)
   Euroopa Parlament esitas 27. juulil 2004 Euroopa Ühenduste Kohtusse hagi Euroopa Ühenduste Komisjoni vastu. Hageja esindajad on H. Duintjer Tebbens ja A. Caiola, kohtudokumentide kättetoimetamise aadress Luxembourgis.
   Euroopa Parlament palub Euroopa Kohtul:
   
               —
            
            
               tühistada EÜ asutamislepingu artikli 230 alusel Euroopa Ühenduste Komisjoni 14. mai 2004. aasta otsus nr 2004/535/EÜ (1);
            
         
               —
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Parlament esitab oma hagi toetuseks neli õiguslikku alust: komisjoni pädevuse ületamine, direktiivi 95/46/EÜ põhimõtete, põhiõiguste ning proportsionaalsuse põhimõtte rikkumine.
   Mis puudutab pädevuse ületamist, siis komisjoni otsus on vastuvõetud ultra vires, võtmata arvesse baasdirektiivi 95/46/EÜ isikuandmete kaitse kohta sätteid ning rikkudes direktiivi 95/46 artikli 3 lõike 2 esimest taanet, mis välistab selle kohaldamise tegevuste suhtes, mis pole reguleeritud ühenduse õigusega.
   Euroopa Parlament rõhutab veel järgmisi aspekte: Ameerika Ühendriikide Tolli- ja Piirivalveamet pole direktiivi 95/46 artikli 25 mõttes kolmas riik, piisava kaitse otsus lubab edastada andmeid nii teistele Ameerika Ühendriikide ametiasutustele kui ka kolmandatele riikidele, otsus rikub direktiivi 95/46 artiklit 13, mis puudutab isikuandmete töötlemise põhimõtete erandeid ja piiranguid (piirangud ja erandid, mis puudutavad vaid liikmesriike), ning otsuse kohaselt on Ameerika Ühendriikide Tolli- ja Piirivalveametil otsene juurdepääs PNR (reisijate nimeregister) informatsioonile, mida direktiiv ette ei näe. Pidades silmas piisava kaitse otsuse ning ühenduse ja Ameerika Ühendriikide vahelise lepingu omavahelist seotust, tuleb otsus lugeda mittesobivaks seatud eesmärgi – PNR andmete edastamise võimaldamine – saavutamiseks.
   Teiseks leiab Euroopa Parlament, et komisjoni piisava kaitse otsus rikub ka direktiivi 95/46 põhimõtteid. Eelkõige: otsuses sätestatud töötlemise eesmärk on vastuolus esialgse töötlemise eesmärgiga; puudub juriidiline kohustus andmete töötlemiseks; mis puudutab aga delikaatsete andmete töötlemist ning nii juurdepääsu õigust kui ka kaasnevaid õiguseid, siis baasdirektiivi põhimõtteid on rikutud; õigus kohtulikule kaitsele pole tagatud ning andmete edastamise lubamine teistele Ameerika Ühendriikide ametiasutustele või teistele riikidele ilma igasuguse tegeliku ning tõhusa kaitseta, pole direktiiviga 95/46 kooskõlas.
   Kolmandaks leiab Euroopa Parlament, et komisjoni piisava kaitse otsus rikub põhiõigusi ning eelkõige õigust eraelule ning õigust isikuandmete kaitsele nagu see on sätestatud Euroopa inimõiguste ja põhivabaduste kaitse konventsiooni artiklis 8 ning nagu seda on kohaldatud Euroopa Ühenduse Kohtu ja Euroopa Inimõiguste Kohtu praktikas.
   Neljanda õigusliku alusena toob parlament välja asjaolu, et piisava kaitse otsus rikub ka proportsionaalsuse põhimõtet, sest PNR-andmeid võib edastada suures ulatuses ning Ameerika Ühendriikide ametiasutused võivad neid andmeid väga kaua säilitada.
   
      (1)  Komisjoni 14. mai 2004. aasta otsus nr 2004/535/EÜ Ameerika Ühendriikide Tolli- ja Piirivalveametile edastatavates reisijaregistrites sisalduvate lennureisijate isikuandmete piisava kaitse kohta (EÜT L 235, lk 11).